RATCH ร่วงกว่า 2% หลังกำไรไตรมาส 1 ลดลง 24% เหลือ 1.6 พันลบ. เซ่นต้นทุน-ค่าใช้จ่ายทะลัก
RATCH ร่วงกว่า 2% หลังรายงานกำไรไตรมาส 1/65 ลดลง 24% เหลือ 1.6 พันลบ. จากปีก่อนมีกำไร 2.09 พันลบ. เซ่นต้นทุน-ค่าใช้จ่ายทะลัก
RATCH ร่วงกว่า 2% หลังรายงานกำไรไตรมาส 1/65 ลดลง 24% เหลือ 1.6 พันลบ. จากปีก่อนมีกำไร 2.09 พันลบ. เซ่นต้นทุน-ค่าใช้จ่ายทะลัก
13 พ.ค. 2565

ผู้สื่อข่าวรายงานว่า ราคาหุ้น บริษัท ราช กรุ๊ป จำกัด (มหาชน) หรือ RATCH ณ เวลา 10:26 น. อยู่ที่ระดับ 38.75 บาท ลบ 1 บาท หรือ 2.52% สูงสุดที่ระดับ 39.75 บาท ต่ำสุดที่ระดับ 38.25 บาท ด้วยมูลค่าการซื้อขาย 162.12 ล้านบาท

โดยราคาหุ้น RATCH ปรับตัวลดลงหลังรายงานกำไรสุทธิงวดไตรมาส 1/65 มีกำไรสุทธิลดลง ดังนี้

ในไตรมาสที่ 1 ปี 2565 บริษัทฯ มีรายได้รวมจำนวน 18,249.67 ล้านบาท เพิ่มขึ้น 9,548.35 ล้านบาท คิดเป็นร้อยละ 109.7 โดยมาจากรายได้ค่าพลังงานไฟฟ้าของ RG เพิ่มขึ้นจากการที่โรงไฟฟ้าเดินเครื่องด้วยก๊าซ ธรรมชาติ น้ำมันเตา และน้ำมันดีเซลมากกว่างวดเดียวกันของปีก่อน ซึ่งเป็นไปตามแผนการเรียกรับไฟฟ้าของกฟผ. และรายได้ค่าขายไฟฟ้าของ RAC ที่เพิ่มขึ้นจากการเดินเครื่องเชิงพาณิชย์ของโรงไฟฟ้าพลังงานลม Collector เมื่อเดือนมิถุนายนปี 2564
รวมถึงรับรู้รายได้ของ SCG และ FRD จากการเข้าซื้อกิจการเมื่อไตรมาสที่ 4 ปี 2564 คิดเป็นร้อยละ 9.04 ของรายได้รวม ทั้งนี้เมื่อเทียบกับงวดเดียวกันของปีก่อนรายได้ของ SCG เพิ่มขึ้นจากราคา เชื้อเพลิงที่เพิ่มสูงขึ้น และรายได้ของ FRD เพิ่มขึ้นจากการเดินเครื่องที่เพิ่มขึ้น
ขณะที่ต้นทุนและค่าใช้จ่ายรวมจำนวน 17,298.34 ล้านบาท เพิ่มขึ้น 10,417.22 ล้านบาท โดยมีต้นทุนขายเพิ่มขึ้นจากต้นทุนขายของ RG จากการเดินเครื่องตามแผนการเรียกรับไฟฟ้าของกฟผ.เพิ่มขึ้น และต้นทุนขายของ SCG และ RCO เพิ่มขึ้นจากราคาเชื้อเพลิงที่ปรับตัวสูงขึ้นตามสถานการณ์ตลาดโลก
โดยต้นทุนทางการเงินของ FRD เพิ่มขึ้นจากการตัดจำหน่ายค่าธรรมเนียมเงินกู้เดิมทั้งจำนวนจากการ Refinance ซึ่งการ Refinance นี้สามารถลด ภาระดอกเบี้ยและขยายระยะเวลาการชำระคืนเงินกู้ นอกจากนี้ภาษีเงินได้เพิ่มขึ้นจากการบันทึกภาษีเงินได้รอตัดบัญชีจากการปรับอัตราภาษีเงินได้ของบริษัทย่อยในประเทศอินโดนีเซีย ซึ่งทั้งสองรายการเป็นการรับรู้ตัวเลขทางบัญชีเท่านั้นโดยไม่มีผลกระทบต่อกระแสเงินสดของกลุ่มบริษัทฯ